ཁོང་ལ་ད་རུང་ཆེ་བ་ཞིག་བགྲང་དུ་ཡོད་པ་ནི།བོད་འགྲེལ་གྱིས་རྒྱ་འགྲེལ་བཀྲལ་བའི་ཐབས་སུ་བཞུགས་པ་ལས།ཡིག་ཆའི་ཚིག་ཟུར་ཙམ་ཡང་འཆོར་མི་རུང་བའི་ལྟ་ཚུལ་བཟུང་སྟེ།རྒྱ་གཞུང་གི་ཟབ་ཅིང་བརླིང་བའི་ལེགས་བཤད་དག་ཧྲིལ་གྱིས་འདོར་ཐུབ་པའི་ཧམ་ཚད་དེ་མེད།རྗེ་ཡབ་སྲས་གྱི་གཞུང་ལུགས་དང་མ་མཐུན་ནའང་ཡིག་ཆ་ཞེས་སྙིང་དུ་མི་བཟུང་ལ།ཡབ་སྲས་དག་གི་གཞུང་དེའང་རྒྱ་གཞུང་གི་དཀའ་བའི་གནད་བཀྲོལ་བའི་དགོངས་འགྲེལ་ཡིན་པའི་གོ་རྟོགས་གསལ་པོ་ཡོད།གཞུང་དོན་ཚིག་གི་འཁར་བར་བརྟེན་མི་དགོས་པའི་བཤད་པ་དག་ཁོང་གིས་ཡིད་ཆེས་མི་བྱེད་པར་ཚིག་རེ་རེས་གནད་འབྱིན་སྟངས་དང་།དུས་གསུམ་གྱི་ལས་ཚིག་རེ་རེ་བཀོལ་སྟངས་ཚུན་ལ་དོ་སྣང་གིས་གཞུང་ལུགས་ཀྱི་བཤད་པ་བྱེད་རྒྱུ་དགའ་བའི་གྲྭ་སའི་སློབ་གཉེར་བ་ཞིག་ཡིན།ཁོང་གིས་དེ་ལྟར་གནང་བའི་ཉེར་ལེན་གྱིས།ཁྱེད་ཀྱི་ལག་ཏུ་ཡོད་པའི་དཔེ་དེབ་འདི་འཇིག་རྟེན་དུ་ལྟམ་ཐུབ་པ་ཙམ་མ་ཟད།བམ་ཀློག་དང་ཞིབ་ཀློག་ཇི་ལྟར་བྱེད་རུང་།དེ་མཚུངས་རང་རང་ལ་བློ་སྐྱེད་རེ་ཐོབ་ཐུབ་པ་ནི་བདག་ལ་ཡིད་ཆེས་བརྟན་པོ་ཡོད།